**“Төлке белән Айсылу” әкияте**

**Латипова Рузалия Рүфәт кызы, Гапсаламова Рәйсә Рәсүл кызы.**

Актаныш районы Пучы балалар бакчасы

Зурлар төркемендә әкият-тамаша.

**Максат:** балаларны тирә-юньдәге табигать белән таныштыруны дәвам итү, экологик тәрбия бирү, рольләрне сәнгатьле итеп башкара белергә өйрәтү.

**Катнашалар:**

Урман кызы, бабай, әби, Айсылу, Аю, Бүре, Куяннар, Тиен, Төлке, Кызлар, Малайлар.

 **Җиһазлар:** урман күренеше, өй күренеше, урындыклар, савыт-сабалар белән әзерләнгән өстәл, кәрҗиннәр, аю, бүре, тиен, 2 куян, төлке, урман кызына, әби, бабайга киемнәр, диск-магнитофон.

Урман күренеше, әкрен генә көй уйный, кош тавышлары, чишмә тавышы ишетелә. Урман кызы керә.

**Урман кызы:**

-Мин Урман кызы. Урманда яшәүче кошлар, җәнлекләр, бөҗәкләр барысы да минем дусларым. Урманга ямь бирүче агачлар, куаклар, үләннәр, чәчәкләр- барысы да миңа шатлык бирәләр. Мин үземнең дусларымны бик яратам. Менә бүген мин сезгә алар турында әкият сөйлим.”Борын-борын заманда бер карт белән бер карчык яшәгән. Аларның Айсылу исемле оныклары булган. Күрше кызлары урманга җиләк җыярга барырга уйлаганнар һәм үзләре белән Айсылуны да алырга кергәннәр.”

Өй күренеше- өстәл янында әби , бабай, Айсылу чәй эчеп утыралар.

Кызлар ишек шакыйлар һәм өйгә керәләр, кулларында кәрҗиннәр.

**Әминә:** -Исәнмесез Әбекәй, исәнмесез бабыкай!

**Альбина**: -Әбекәй, бабыкай, Айсылуны безнең белән җиләк җыярга җибәрегез әле.

**Бабай-** Юк, юк, нинди җиләк җыю. Анда урманда әллә нинди җәнлекләр йөри диләр, әнә ишек алдында гына уйнагыз.

**Әби**- Ярар инде бабасы, барсыннар, урман җиләге бик файдалы, чәй эчәрбез, кышка кайнатма да әзерләп куярбыз.

**Бабай**-(уйлап торганнан соң-баш кашып ала)- Ярый , барыгыз, тик урманда сак йөрегез, бер-берегездән аерылмагыз.

**Айсылу** сөенеп- Рәхмәт әбекәй, рәхмәт бабыкай( икесен дә кочаклый). Әйдәгез кызлар, киттек.(кәрҗинен ала).

 Музыка ишетелә, урман тавышы, кош тавышлары ишетелә.

**1 кыз**- Кызлар, урманда шундый рәхәт.

**2 кыз**- Җиләк шундый күп, әйдәгез монда гына җыябыз.

“**Бүләк”** (Н.Яхина көе һәм сүзләре)җырын җырлый-җырлый җиләк җыялар.

Кечкенә балталар тотып малайлар керә.

**1 бала-** Исәнмесез кызлар.

**2 бала-** Җиләк җыясыз мени?

**Кызлар-** Әйе шул.

**3 бала-** Җиләгегз тәмлеме соң? –кабып карый.

**1 кыз-** Ә сез нишләп йөрисез урманда?

**1 бала-** Урманны чүп-чардан чистартабыз. Әйдәгез кызлар, бер уен уйнап ял итеп алабыз.

**Җырлы уен** : “ Кәрия-Зәкәрия” (татар халык уены)

**1 бала** – Уйнадык та, күңел ачтык, бераз ял да иттек, әйдәгез егетләр эшкә тотыныйк.

**Айсылу**- Без дә кызлар кәрҗиннәрне тутырыйк та кайтыйк.

Кызлар таралышып кереп китәләр, музыка яңгырый, Айсылу адашып килеп чыга.

**Айсылу**:- Кызлар кая соң? Әллә адаштым инде? Ау, кызлар, сез кайда? Ау-у-у!

**Алып баручы**- караңгы төшкән. Айсылу урманда бер үзе калган. Ул агач башына менгән дә еларга тотынган.

Шулчак Аю үтеп бара, ул кызны әйләнеп чыга.

**Аю** - Ник елыйсың кызыкай?

**Айсылу-** Ничек инде еламаска, Аю бабай! Мин бабай белән әбиемнең бердәнбер оныгы Айсылу булам. Мине кызлар урманга алып килделәр дә ташлап киттеләр.

**Аю**- Төш, мин сине өеңә илтеп куям.

**Айсылу**- Юк төшмим, куркам-син мине ашарсың дим.

Аю үз юлы белән китеп бара, Айсылу тагын еларга тотына.

Бүре үтеп бара, ул кызны әйләнеп чыга.

**Бүре** -Ник елыйсың кызыкай?

**Айсылу**- Ничек инде еламаска, Бүре-бай! Мин бабай белән әбиемнең бердәнбер оныгы Айсылу булам. Мине кызлар урманга алып килделәр дә ташлап киттеләр.

**Бүре** - Төш, мин сине өеңә илтеп куям.

**Айсылу**- Юк төшмим, куркам-син мине ашарсың дим.

Бүре үз юлы белән китеп бара, Айсылу тагын еларга тотына.

Куяннар сикереп бара, алар кызны әйләнеп чыга да

**Куяннар** - Ник елыйсың кызыкай?

**Айсылу-** Ничек инде еламаска, куянкайлар! Мин бабай белән әбиемнең бердәнбер оныгы Айсылу булам. Мине кызлар урманга алып килделәр дә ташлап киттеләр.

**Куян** - Төш, без сине өеңә илтеп куябыз.

**Айсылу**- Юк төшмим, куркам мин сездән.

Куяннар үз юллары белән китеп баралар, Айсылу тагын еларга тотына.

Тиен үтеп бара, ул кызны әйләнеп чыга.

**Тиен** - Ник елыйсың кызыкай?

**Айсылу**- Ничек инде еламаска, Тиенкәй! Мин бабай белән әбиемнең бердәнбер оныгы Айсылу булам. Мине кызлар урманга алып килделәр дә ташлап киттеләр.

**Тиен** - Төш, мин сине өеңә илтеп куям.

**Айсылу-** Юк төшмим, куркам-син мине ашарсың дим.

Тиен үз юлы белән китеп бара, Айсылу тагын еларга тотына.

**Төлке**  үтеп бара, ул кызны әйләнеп чыга да- Ник елыйсың кызыкай?

**Айсылу**- Ничек инде еламаска, Төлке-төкле аяк! Мин бабай белән әбиемнең бердәнбер оныгы Айсылу булам. Мине кызлар урманга алып килделәр дә ташлап киттеләр.

**Төлке** - Төш, мин сине өеңә илтеп куям.

Айсылу төшә дә Төлке белән кызның өенә киләләр.

Бу вакытта әби-белән бабай оныклары Айсылуны эзли чыкканнар.

 **Әби**- Карт , кайларда гына йөри икән безнең кызыбыз?

**Бабай**- Тукта-тукта, әнә тегеннән кемнәр килә?

**Бабай**- Кем бар анда?

**Төлке-** Бу мин, Төлке-төкле аяк, сезгә оныгыгыз Айсылуны китердем.

**Әби**- И, рәхмәт яугыры икәнсең Төлкекәй, әйдә өйгә кер!

**Бабай**-Сине кайда гына утыртыйк икән дә, нәрсә белән сыйлыйк икән?

Төлкенең алдына сөт, тәм томнар китереп куялар, сыйлыйлар. Төлке тиз генә ашый да урманга кайтып китә.